เข้มค้าเบี้ยออนไลน์
คปภ.จัดระเบียบนายหน้าออนไลน์เถื่อน เข้าข่ายชี้ช่อง ชักชวน คนซื้อประกัน&nbsp;
22 ก.พ. 2559

คปภ.จัดระเบียบนายหน้าออนไลน์เถื่อน เข้าข่ายชี้ช่อง ชักชวน คนซื้อประกัน  
นายอรรถพล พิบูลธนพัฒนา ผู้ช่วยเลขาธิการ สายพัฒนา สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.อยู่ระหว่างตรวจสอบผู้ให้บริการเปรียบเทียบค่าเบี้ยประกันภัยออนไลน์ ที่ทำการรวบรวมค่าเบี้ยประกันจากนายหน้าประกันภัย และจากบริษัทประกันภัยต่างๆ มาไว้ในหน้าเว็บไซต์ตัวเอง เพื่อให้ลูกค้าเลือกซื้อ และเมื่อจะซื้อก็คลิกเข้าไปในแต่ละบริษัท ซึ่งก็จะเชื่อมไปยังเว็บไซต์ของบริษัทประกันภัยหรือนายหน้าประกันภัยอีกต่อหนึ่ง
“ตอนนี้มีการเปิดเว็บไซต์ลักษณะนี้มากขึ้น เข้าข่ายเป็นนายหน้าที่ไม่มีใบอนุญาตหรือนายหน้าเถื่อนตามกฎหมายประกันภัย ซึ่งได้เรียกบริษัทแห่งหนึ่งเข้าพบ เพื่อแจ้งให้ทราบแล้วว่า หากจะให้บริการดังกล่าวต่อไปจะต้องมาสอบใบอนุญาตการเป็นนายหน้าประกันภัย ซึ่งเว็บออนไลน์นั้น ก็ไม่รู้ว่าต้องขอใบอนุญาตนายหน้าประกันภัย” นายอรรถพล กล่าว
นายจิตวุฒิ ศศิบุตร นายกสมาคมนายหน้าประกันภัยไทย กล่าวว่า การซื้อประกันภัยกับนายหน้าที่ไม่มีใบอนุญาต หากลูกค้าได้รับความเสียหาย จะต้องรับผิดชอบและไปตามเรื่องกับบริษัทประกันเอง ซึ่งความเสียหายที่เกิดขึ้นมาจะทำให้ภาพลักษณ์ของธุรกิจนายหน้าประกันภัยที่มีใบอนุญาตถูกต้องเสียหายทั้งระบบ
“ปัจจุบันมีบริษัทนายหน้าออนไลน์เกิดขึ้นอย่างต่อเนื่อง และมีรายที่ดำเนินการถูกต้องตามกฎหมาย แต่บางรายก็เข้าข่ายนายหน้าออนไลน์เถื่อน ดังนั้น การที่ คปภ.ออกมาดูแลจะทำให้ธุรกิจนายหน้าประกันภัยมีมาตรฐานเดียวกัน” นายจิตวุฒิ กล่าว